open-index/open-wikipedia-markdown huggingface dataset:
Isabella av Mar

**Isabella av Mar** (født ca. 1277, død 1296) var Robert Bruces første kone.

Isabella var datter av Donald, 6. jarl av Mar og en kvinne ved navn Ellen, som tidligere hadde vært gift med Malcolm Macduff, 7. jarl av Fife. Muligens Malcolms andre kone. Isabella var utdannet, snakket både gælisk og engelsk, og sannsynligvis også fransk. Hennes landområder lå stort sett nordøst for Inverness.

Isabella var en rik ung kvinne på den tiden hvor det arrangerte giftemålet med jarlen av Carrick, Robert Bruce, fant sted. Hennes far var en av de syv Vokterne av Skottland som mente at Robert Bruce var den riktige kongen av Skottland. Til tross for risikoen, kunne han se fordelene av at de to familiene ble forent via ekteskap og frambrakte en arving til tronen. Mar var den første til overføre sin families eiendommer til Bruce.

Isabella ble gift med Robert Bruce da hun var 18 år gammel. Mytene mener at de var svært forelsket i hverandre. Kort tid etter bryllupet ble hun gravid. Svangerskapet var uten helsemessige problemer, men hun døde likevel kort tid etter å ha født en datter, Marjorie Bruce i 1296.

Seks år senere giftet Robert Bruce seg på nytt med Elizabeth de Burgh.

Isabellas datter, prinsesse Marjorie (død 1316) ble gift med Walter Stewart, 6. High Steward av Skottland, og deres sønn ble kong Robert II av Skottland. Fra ham stammer monarkene av Huset Stuart og den senere kongelige familie av Skottland og England.

## Referanser


## Kilder
* Felix Skene, *Book of Pluscarden*, 1877
* *John of Fordun*
Aktive Studenters Forening

**Aktive Studenters Forening** (**ASF**) er en forening for studenter i Bergen, og er byens nest eldste, etter Studentersamfunnet i Bergen. Foreningen ble stiftet ved et allmannamøte 22. august 1940 på nåværende Geofysisk institutt mens det fortsatt het Bergens Museum. ASF hadde fra sin begynnelse to formål. Det første var å være en studentforening i ordets rette forstand, i motsetning til Studentersamfunnet som ASF mente var dominert av eldre akademikere som ofte hånet studentene når de forsøkte å delta i debatten. Det andre var å gi studentene et utenomfaglig tilbud. Studentforeningens første formann var Egil Helland. 

Foreningen har endret sine virkeområder opp gjennom årene, ofte i takt med utviklingen i samfunnet generelt, og tidvis av mer tilfeldige årsaker. Fra å være en forening som i all hovedsak inviterte til debatter, foredrag og dans i Klubben, og et «mellomspill» som største studentforening på Hulen («mellomspillet» varte i hele 27 år), er ASF i dag Bergens største studentdrevne konsertarrangør med tilhold på Det Akademiske Kvarter. Det var på Hulen foreningen i stor grad fant dagens form. Der begynte man så smått å arrangere konserter i tillegg til andre arrangementer, og etter hvert ble det mer konsertvirksomhet enn andre arrangementer. Etter at man flyttet til Kvarteret ble det stadig mindre fokus på annet enn konserter. Nylig har foreningen bestemt seg for å forsøke å bygge opp et miljø for stand-up på Kvarteret under navnet Stand Up Bergen.

Det første studentdrevne utestedet i Bergen, Klubben, hytten på Kvamskogen, UKEN, BSI, Hulen, Larmonien, Studvest, StåOppJazz og Stand Up Bergen ble alle startet av ASF, gjerne sammen med andre studentorganisasjoner lokalisert i Bergen, som Bergen Realistforening, Studentersamfunnet i Bergen og NHHS.

I dag er foreningen en av de fire driftsorganisasjonene på Det Akademiske Kvarter, hvor de arrangerer konserter hver fredag. I tillegg er de en av de mest aktive hovedarrangørene på lørdagskonseptet Helhus.

Maskoten til ASF er en ugle, kalt «Ugla». Den opprinnelige uglen var en gave fra Universitetet i Bergen og NHHS til ASFs 10-årsjubileum i 1950 og er som oftest tilstede ved foreningens generalforsamling og andre spesielle begivenheter i regi av studentforeningen.
Act of Accord

***Act of Accord*** var en lov som ble vedtatt av det engelske parlamentet den 25. oktober 1460, under rosekrigene, tre uker etter at Richard, hertug av York, hadde gått inn i Rådskammeret (*Council Chamber*) og lagt hånden på den tomme tronen. Under denne loven ble det foreskrevet en ny arverekkefølge til den engelske tronen. Kong Henrik VI av England skulle beholde kronen livet ut, men York og hans etterkommere skulle etterfølge, noe som ekskluderte Edward av Westminster, som tidligere hadde fått tittelen prins av Wales ved fødselen, og var regnet som tronarving. Henrik ble tvunget til godta loven. Samtidig ble York den 31. oktober gjort til prins av Wales og jarl av Chester, hertug av Cornwall, og Lord Protector av England.

Istedenfor å avslutte rosekrigene ble kongeriket ytterligere splittet da dronning Margaret av Anjou ikke aksepterte at hennes sønn ble satt til side på denne måten. I den påfølgende tiden etter greide huset Lancaster å samle seg, og i slaget ved Wakefield den 30. desember 1460 vant Lancaster en avgjørende seier, og hvor hertugen av York var en av de mange som ble drept (selv om den nevnte loven hadde gjort det til høyforræderi å drepe ham). Imidlertid ble Lancaster beseiret våren 1461 av Richard av Yorks eldste sønn Edvard IV som dermed ble konge.

## Referanser
Songhai

**Songhairiket** var en afrikansk stat fra 1400- til 1500-tallet. Riket var dannet rundt byen Gao som ligger langs Niger i dagens Mali. Riket var et av de største i afrikansk historie og dekket en stor del av det indre Vestafrika, sentrert rundt elven Niger. Riket fikk navn etter rikets ledende folkegruppe, Songhai. Før Songhairiket eksisterte Maliriket i omtrent samme område, men på grunn av indre uro løsrev en del seg fra Maliriket, deriblant Songhairiket.

Songhairiket nøt god vekst frem til en marokkansk invasjon på slutten av 1500-tallet. Marokkanerne hadde skytevåpen til sin disposisjon og slo Songhairiket. Marokko fant senere ut at de ikke klarte å holde kontrollen over området Songhairiket hadde bestyrt og ble delt opp i mange mindre kongedømmer.

## Se også
* Askias grav
Omfale

**Omfale** (gresk: Ὀμφάλη, «navle») var i henhold til gresk mytologi dronning eller prinsesse av Lydia. Det blir også sagt at hun var amasonedronning og skal ha regjert i det sydlige imperiet i Libya. 

Den mest kjente historien om Omfale forteller at hun holdt helten Herakles som slave i tre år. Som straff for at Herakles drepte Iphitus (i noen versjoner drepte han sin kone og sønn), bestemte Zevs at han skulle selges som slave, og Omfale kjøpte ham og tok ham med seg hjem. Det sies at det var vanlig for amasoner i høy posisjon å kjøpe mannlige slaver med attraktivt utseende og sensuelle manerer. 

Historien forteller at Omfale fikk Herakles til å veve, spinne og karde ull, og ga ham i tillegg mange andre plikter. Hvis han feilet i oppgavene sine, slo hun ham med en gyllen sandal. For moro kledde hun ham i gjennomsiktige, rosa kjoler. Hun skal ha fått en sønn med ham, kalt Agelaos. Etter tre år ble Omfale lei av Herakles, og sendte ham tilbake til hjemlandet sitt. 

## Referanser
Villa Park

**Villa Park** er den engelske fotballklubben Aston Villas hjemmebane. Arenaen, som ble åpnet i 1897, ligger i Birmingham, West Midlands.

Tidligere var det løpebane rundt banen, men den ble fjernet i 1922.

Anlegget har plass til 43 300 tilskuere (bare sitteplasser), og de fire tribuneseksjonene heter: *Holte End Stand*, *Trinity Road Stand*, *Doug Ellis Stand* og *North Stand*. 

Det er lagt fram planer om å øke kapasiteten til 51 000 (dette kan gjøres ved å fylle hjørnene på North Stand), men ennå er ingen avgjørelse tatt.

Banens mål er 105 x 68 meter, og tilskuerrekorden er på 76 588 i FA-cupens 6. runde mot Derby County den 2. mars 1946.

Villa Park ble benyttet i tre kamper under VM i 1966, og i fire kamper under EM i 1996. 

Når det gjelder engelske landskamper ble den brukt for første gang i 1899, mens den siste landskampen som  har spilt på Villa Park var den 9. februar 2005.

## Referanser
Grunneier

En **grunneier** er den som er den ***faktiske eier*** av en grunneiendom. Grunneieren kan enten være en eller flere privatpersoner, en institusjon, et firma, en kommune, en fylkeskommune eller staten. 

Som regel er grunneieren den som har et tinglyst hjemmelsdokument *([[skjøte]])* på eiendommen, men han kan også være grunneier selv om slikt hjemmelsdokument ikke foreligger. Hvis hjemmelsforholdet er tinglyst, vil grunneierens navn fremgå av grunnboken som hjemmelshaver.

## Grunneierretten
En grunneier kan i prinsippet sies å være eier av rettighetene på grunneiendommen. Disse rettighetene refereres det ofte til i dokumentasjon som *grunneierretten*. Dette kan være rettigheter som grunneierens enerett til jakt og fiske eller lignende. Antallet rettigheter kan imidlertid være sterkt begrenset. Begrensningene kan være knyttet til andres servitutter på eiendommen, eller av offentlige reguleringer. Ved en festetomt er for eksempel grunneierens rettigheter som regel begrenset til bare å kreve inn en årlig grunnleie for festegrunnen.

## Se også
* Grunneiendom
* Liste over Norges største grunneiere
* Liste over Svalbards grunneiere

## Eksterne lenker
* Delingsloven
Stadskonduktør

En **stadskonduktør** var en embetsmann på 1600-, 1700-, 1800- og første halvdel av 1900-tallet som ledet det kommunale bygningsvesenet med ansvar for grunnoppmåling, generaloppmåling og byregulering. Stadskonduktørembetet ble opprettet i København i 1690, Christiania 1740 og i Bergen 1830. Stadskonduktøren i København hadde også ansvar for tinglysing av fast eiendom, innkreving av skatter og avgifter og hadde matrikkelmyndighet. I Norge var Stadskonduktørembetet begrenset til oppgaver innen brannvesen, bygningsvesen og regulering.

Med bygningslovgivningen (Christiania 1827, Bergen 1830) og senere felles bygningslovgiving for byene var en av stadskonduktørens oppgave å utforme målebrev over eiendommene i bykommunene. Målebrev var en forutsetning for tinglysning av skjøter ved salg av eiendomer.  Stadskonduktøren var  akademisk utdannet. Stadskonduktørens oppgaver er beskrevet i bygningslovene på 1800-tallet. Ved salg av byeiendom hadde huseier plikt til å fremlegge målebrev over grunneiendommen. Huseier sendte rekvisjon om grunnoppmåling til byadministrasjonen, som fastsatte dato for oppmålingsforretningen. Ved oppmåling  partene til å møte i marken for å påvise grensene. Partene medbragte eldre dokumenter og vitner for å bevise sine påstander. Stadskonduktøren var ansatt av kommunen, og hadde et avtaleforhold med kommunen når det gjaldt oppmålinger og grensesaker. Arbeidet som han utførte, fakturerte han direkte til grunneierne. Stadskonduktøren hadde også i oppgave å tegne og vedlikeholde generalkart over byens jurisdiksjon vanligvis i målestokk 1:1000 eller 1:2000.

Den første norske stadskonduktør var Christian H. Grosch, som i 1827 ble tildelt stillingen som Christianias stadskonduktør. Stillingen var opprettet i 1713, men hadde ikke blitt besatt. I begynnelsen ble pliktene overdratt i 1739 til byens brannmester, som målte opp tomtene. Senere ble tilsyn med nybygging og utstikking av tomter overdratt til underfogdene.

I 1832 ble Ole Peter Riis Høegh utnevnt til stadskonduktør i Bergen. Høegh tiltrådte forøvrig ikke stadskonduktørstillingen i Bergen før i 1835. Jacob C. Jersin var konstituert Stadskonduktør i Bergen 1830-35.


Fil:Målebrev1920.jpg|Målebrev fra 1920 - Tekstdel
Fil:Målebrev1920-k.jpg|Målebrev fra 1920 - Kartdel


## Referanser




## Eksterne lenker
*
Rolf Graff

:*Så du etter offiser [[Rolf Graff (1898–1945)]], eller musiker [[Rolf Graf]]?

*'Rolf Graff''' (født 1941) er en norsk billedkunstner og illustratør. Han har levert bidrag til en rekke blader og bøker og arbeidet med egne bilder, bl.a. grafikk. Tegnestilen er ofte preget av en kontrollert akvarellteknikk med jevne flater og klare farger.

Rolf Graff er broren til avistegneren Finn Graff og førstedanser Jens Graff.

## Referanser
Aurdalsfjorden

**Aurdalsfjorden** kan vise til:

*Aurdalsfjorden (Nord-Aurdal) – en innsjø i Nord-Aurdal, også kalt *Dokkafjorden*
*Aurdalsfjorden (Sør-Aurdal) – en innsjø i Sør-Aurdal og Flå
Lauren Sánchez

**Lauren Wendy Sánchez** (født 19. desember 1969 i Albuquerque, New Mexico) er en nyhetsanker, underholdningsjournalist og mediepersonlighet i USA.

Sánchez startet sin karriere som sekretær i KCOP-TV i Los Angeles. Hun har også vært nyhetsanker og journalist ved en ABC-filial i Phoenix og underholdningsmagasinet *Extra*, som ble sendt i flere ulike TV-kanaler. Hun gikk så til Fox Sports Net, der hun var korrespondent for sportsmagasinet *Going Deep*. I Norge ble hun kjent for seere av TV-programmet *[[So You Think You Can Dance]]* på TVNorge.

Sánchez har også opptrådt i filmene *[[The Longest Yard]]*, *[[Fantastic Four (film)|Fantastic Four]]* (1 og 2), *[[The Day After Tomorrow]]* og *[[Fight Club (film)|Fight Club]]*.

I mai 2023 ble det kjent at hun hadde forlovet seg med Amazon-gründer Jeff Bezos. Hun har en sønn født i 2005 med fotballspilleren Tony Gonzales og har to barn med Patrick Whitesell som hun var gift med i 13 år.

## Referanser


## Eksterne lenker
* 
* 
* Fox-Los Angeles News Team Bio
* Lauren Sánchez på AskMen.com
Dunhill Links Championship 2005

**Dunhill Links Championship 2005** var en golfturnering som ble arrangert fra 29. september til 2. oktober 2005 på St. Andrews, Carnoustie og Kingsbarns i Skottland.

Dunhill Links Championship er en årlig begivenhet der 168 lag bestående av én profesjonell og én amatør konkurrerer i de tre første rundene, med en runde på hver av de tre banene. To konkurranser gjennomføres samtidig &ndash; en profesjonell individuell konkurranse og en lagkonkurranse.

Lagenes score er den beste nettoscoren til de to spillerne på hvert hull. Etter 54 hull blir feltet redusert til de 60 beste profesjonelle plasseringene samt de 20 beste lagene, og alle disse spiller sisterunden på *The Old Course* på St. Andrews.

## Resultater

## Eksterne lenker
*
Marita Andersen

**Marita Helene Andersen** (født 22. august 1955) er en norsk billedkunstner og illustratør. Hun har særlig arbeidet med illustrasjoner og grafisk design til bøker.
Har også deltatt på Høstutstillingen, Østlandsutstillingen, m.fl.  Utdannet ved Århus kunstakademi, Westerdals (Oslo), Universitetet i Bergen og Høgskolen i Akershus. Andersen arbeider nå hovedsakelig med undervisning. Hun bor på Maura i Akershus.
Medlem i Grafill og NBK (Tegnerforbundet).

## Eksterne lenker
http://www.tegnerforbundet.no/medlemsweb/andersen/index.html[Marita Andersens presentert i Tegnerforbundet]
Digital-TV

**Digitalt fjernsyn** bruker digital modulasjon og komprimering til å kringkaste video-, audio- og datasignaler til fjernsynsapparater.

En av mulighetene med digitalt fjernsyn er å kunne sende flere kanaler over samme båndbredde som en analog kanal krever. En annen mulighet er å sende programmer i HDTV-format. 

Det digitale signalet eliminerer vanlige analoge sendingsforstyrrelser som kornete bilder og lyd. Analoge forstyrrelser kan imidlertid erstattes av digitale MPEG-kompresjonsforstyrrelser, som frysing av bildet, når signalet sendes i lav hastighet og kan slutte helt å virke i noen situasjoner der analoge sendinger ville gitt et svekket, men brukbart bilde.

## Sendeteknologi
### Plattformer
Pr 2022 er det fire teknologier tilgjengelig for sending/mottak av digitale TV-signaler.

* Digitalt bakkenett/UHF antenne (RiksTV)
* Digitalisert kabel-TV (Telenor/Telia)
* IPTV (TV-signaler sendt som datapakker over Internett) (Altibox, Telenor, Telia og Allente)
* Satellitt-TV / parabol (digitale sendinger fra satellitter) (Allente)

All digital-TV, inkludert HDTV, krever en mottakerboks eller en TV med integrert digitaltuner.

### Norske forhold
Markedsmessig i Norge er (per 2011) bruken av de forskjellige teknologiene som følgende:
* 44,3 % har kabel-tv 
* 32,5 % har parabol-tv
* 13,8 % bruker det digitale bakkenettet
* 8,9 % har IPTV

### Standarder

På samme måte som med analog SDTV, har digital-tv/HDTV ulike stadarder, ut ifra hvor i verden man er. En forskjell fra "standard-krigen" ved SDTV er imidlertid at man med HDTV har full enighet om bildeoppløsningen / definisjonsstandardene.

* ATSC – I stor grad samme gruppe land som hadde det analoge NTSC-formatet, minus Japan
* DVB – I stor grad samme gruppe land som hadde de analoge PAL og SECAM-formatene
* ISDB – Japans eget format. Også eksportert til Brasil og Venezuela
* DMB-T/H – Kinas eget format

Det må dog ikke nødvendigvis være HDTV man sender over disse standardene. SDTV kan gjøres digitalt, og sendes bl.a DVB, ATSC og ISDB.

## Referanser


## Eksterne lenker
* Caplex-nettleksikon om DigitalTV
Jomsvikingene

**Jomsvikingene** var en gruppe vikinger som levde på 900- og 1000-tallet. Ifølge *[[Jomsvikingenes saga]]*, *Olav Tryggvassons saga* i Heimskringla, holdt de til i Jomsborg som lå ved kysten av dagens Tyskland eller Polen. Den eksakte beliggenheten er omdiskutert, men en mulig plassering er ved byen Wolin i det nåværende Polen.

Det er også usikkert hvem som grunnla Jomsborg. Noen kilder hevder at befestningen ble grunnlagt av Harald Blåtann, mens andre kilder sier den ble grunnlagt av Palnatoke.

Jomsvikingenes saga forteller at i 986 angrep jomsvikingene Håkon jarl hvor de ble nedkjempet ved slaget ved Hjørungavåg. Jomsvikingene deltok også i slaget ved Svolder i år 1000.

I 1043 gjorde Magnus den gode slutt på jomsvikingene. Han angrep da Jomsborg, ødela befestningen og drepte de overlevende.

## Litteratur
* Wladyslaw Filipowiak, *Wolin – Jomsborg: en vikingetids-handelsby i Polen*, Roskilde 1991.
* Knut Helle, «Jomsvikingeslaget – islandsk heltediktning?», *Kongsmenn og krossmenn: Festskrift til Grethe Authén Blom*, Trondheim: Tapir, 1992, s. 167-193.
* Furseth, Martin (2025). Om Jomsvikingslaget - slaget som ikkje skjedde. *Årbok for Sunnmøre*, 101, s. 32-43.

## Eksterne lenker
* Jomsvikingenes saga oversatt til norsk
* Northvegr.org
* The significance of the Jomsvikings
* The Jomsvikings (reenactment society)
* Age of Chivalry: The Jomsvikings
* Polish Jomsviking site, in English
* Ei utgreiing – og ein ny teori om det store Jomsvikingslaget
* ''Slaget ved Hjørungavåg'', artikkel hos Norgeshistorie.no
Svovelkis

**Svovelkis** eller **pyritt** er et mineral som har kjemisk formel FeS2, og består av jern og svovel.  Det tilhører mineralgruppen sulfider.

Svovelkis blir dannet hydrotermalt, ved at væske renner gjennom vertsbergarten og løser opp enkelte element som igjen blir avsatt når væsken når et metningspunkt. Elementene som blir avsatt kan være Fe og S, som sammen kan danne mineralet svovelkis. Svovelkis er konsentrert i avgrensede soner, årer, der væske er blitt transportert gjennom vertsbergarten.

Svovelkis danner messing-gule kubiske krystaller.  Fargen er nesten gull-skimrende, derav kallenavnet "narregull".  I motsetning til ekte gull, er svovelkis veldig hardt. På grunn av jerninnholdet ruster det veldig lett, og de fleste flekker med rust i norsk fjell, kommer fra svovelkis.

Svovelkis er et vanlig mineral i Norge.
Interessante mineraler som opptrer sammen med svovelkis er kobberkis, sinkblende og blyglans.

## Bruk

Svovelkis var tidligere en viktig kilde for fremstilling av svoveldioksid og svovelsyre. I 1848 fant bergmester Wilhelm Mathias Sinding en metode for produksjon av svovelsyre og dette kom i gang ved Lysaker Kemiske Fabrik i 1858. I dag er alle gruvene nedlagt fordi driften ikke lenger er lønnsom.  Eksempel er Folldal Gruver, Grong Gruber, Sulitjelma Gruber, Bleikvassli Gruver, Bjørkåsen gruver, Skorovas gruver og Løkken Verk.

På Ytterøya begynte kommersiell produksjon av svovelkis rundt 1840 blant annet levert til Leren kromfabrikk i Trondheim. På Ytterøya var 1867 et toppår med produksjon av  tonn svovelkis og dekket da en betydelig del av etterspørselen i verden.

Kobberkis ligner på svovelkis, men har en litt sterkere gulfarge, fordi det også inneholder kobber. Kobberinnholdet gjør kobberkis mykere enn svovelkis. Kobberkis har formelen CuFeS2, det vil si at mineralet inneholder kobber, jern og svovel.

Gull er et grunnstoff, et metall og ligner mye på grunn av fargen. Mens ekte gull er ganske mykt, er svovelkis veldig hardt og lar seg ikke risse med kniv. Gull har formelen Au.

Markasitt har en litt mer grønn strekfarge og er oppbygd med en rombisk krystallform. Markasitt ligner veldig på svovelkis og har samme formel: FeS2.

## Referanser


## Kilder
* Universitetet i Tromsø , av Kåre Kullerud.
* Universitetet i Bergen, av Hege Fonneland

## Eksterne lenker
* 
* Pyritt fra Tofte, Hurum . Digitaltmuseum

## Litteratur
*S. Foslie: *Norges svovelkisforekomster*. NGU 127. 1926. 50-69.
Aurdalsfjorden (Sør-Aurdal)

:*For innsjøen i Nord-Aurdal med samme navn, se [[Aurdalsfjorden (Nord-Aurdal)]].*

**Aurdalsfjorden** er den nederste innsjøen i en rekke vann i Vassfaret på grensen mellom Sør-Aurdal kommune i Innlandet og Flå kommune i Buskerud. Innsjøen ligger sentralt i Vassfaret og Vidalen landskapsvernområde.

## Referanser
Snåsa Montessoriskole

**Snåsa Montessoriskole** er en Montessoriskole i Snåsa kommune i Trøndelag. Skolen er et pedagogisk alternativ til den offentlige skolen basert på Maria Montessoris pedagogiske prinsipper. Skolen er godkjent for 75 elever og ble etablert i 2002.     

Snåsa Montessoriskole sin visjon er: Mestring, læringsglede og harmoni.

## Eksterne lenker
* Offisielt nettsted
PlayStation Portable

**PlayStation Portable** (**PSP**) er en bærbar spillkonsoll utviklet av Sony. Det er den tredje konsollen utgitt til PlayStation-serien, og den første bærbare spillkonsollen utgitt av Sony. Maskinen ble lansert i Europa den 1. september 2005.

## Detaljer
PSP er en håndholdt multimedieenhet som kan brukes til både videospill og spilling/visning av video, musikk og fotografier. Den har en innebygget kortleser for Memory Stick Duo. Både spill og filmer produseres på UMD, men det er også mulig å lagre multimediefiler på minnekortet. Maskinen kan kobles trådløst direkte mot en annen PSP, eller via et trådløst nettverk, slik at man kan surfe på nettet og spille mot andre via internett. Systemoppdatering 30. januar 2008 (versjon 3.90) la til støtte for IP-telefoni, i første omgang Skype på Slim & Lite-versjonen). PSP kan kobles til PlayStation 3 trådløst og brukes som fjernkontroll.

## PSP Slim & Lite
En ny PSP kom 3. september 2007, og hadde navnet PSP Slim & Lite. Denne PSPen produseres i tre farger, Pianosvart, keramisk hvitt og sølv. I Norge selges den kun i Base Pack, som består av en PSP-enhet, lader, og batteri. For å lagre spillprosessen trenger du et minnekort, som må kjøpes separat hvis du kjøper Base Pack. Prisen på PSP Slim & Lite ligger på rundt NOK 1500-2000,-.

I Japan finnes også disse fargene: Blå, Grønn, Rosa, Lilla og Turkisgrønn.

Som den tidligere versjonen av psp, kan denne også ha custom firmware. På den tidligere versjonen var den seneste firmwaren 1.50, men på psp slim & lite er den seneste versjonen 3.60.

## Modifikasjoner
Det gikk ikke lenge fra PSPs lansering til entusiaster fant måter å omgå PSPs restriksjoner og kjøre kode som ikke var signert av Sony. I mai 2005 slapp Sony versjon 1.51 av firmwaren til PSP som tettet sikkerhetshullene for dette. Brukere med "hackede" versjoner av PSP ønsket naturlig nok ikke å laste ned oppdateringer som gjorde den nye funksjonaliteten ubrukelig og Sony gikk inn for det BusinessWeek kalte en "pisk og gulrot" tilnærming, ved at senere oppgraderinger inneholdt både sikkerhetsoppgraderinger og nytteprogram som nettleser og PS1-emulator.

Det har også foregått utvikling av tredjeparts firmware. Den mest kjente er "Dark Alex's Open Edition firmware" produsert av den spanske hackeren Dark Alex. Denne firmwaren tillater funksjonalitet som for eksempel sikkerhetskopiering av PSP spill (og dermed også piratkopiering), sonefri PSP og kjøring av egenprodusert programvare. Oppgraderinger av denne firmwaren har tradisjonelt bakt inn den "nyttige" delen av de offisielle oppgraderingene fra Sony.

## Referanser


## Eksterne lenker
* 
*
PSP

**PSP** kan vise til:

* PlayStation Portable
* Parker Solar Probe
* PaintShop Pro
* Sosialistisk folkeparti (Cuba)
* Partido Socialista de Chile
* Skjellforgiftning (*paralytic shellfish poisoning*)
* Palm Springs internasjonale lufthavn
* Polícia de Segurança Pública
* Pennsylvania State Police
*Progressiv supranukleær parese
SACEUR

**SACEUR** står for **Supreme Allied Commander Europe**, og er en tittel brukt først av de allierte under andre verdenskrig, og deretter av NATO. 

SACEUR er den formelle tittelen til overhodet for Allied Command Operations (ACO), en av de to overkommandoene i NATOs militære kommandostruktur. Allied Command Operations (ACO) har ansvaret for alliansens militære operasjoner. Hovedkvarteret, Supreme Headquarters Allied Powers Europe (SHAPE), ligger nær Mons i Belgia.

## Supreme Allied Commander Europe (Nato)

## Referanser
Aggregattilstand

Et stoff observeres normalt i fire grunnleggende **aggregattilstander**: fast stoff, væske, gass og plasma. Tilstanden et stoff er i, bestemmes av temperatur og tiltrekningskrefter (Van der Waals-krefter) mellom partiklene stoffet er bygd opp av. På jorden opptrer stoffer vanligvis i fast stoff, væske eller gass, mens plasma er sjeldnere og er mer utbredt i universet. Den sistnevnte tilstanden skilles fra gass ved at elektrisk ladning gir partiklene stoffet er sammensatt av helt unike egenskaper. Det finnes også andre uvanlige tilstander som kan være mellomformer mellom disse fire grunnleggende tilstandene, men disse opptrer sjelden, og bare under ekstreme forhold.

## Faser

I fast form er både formen og volumet av stoffet bestemt når temperaturen er konstant. Molekylene ligger i bestemte posisjoner og utfører bare små bevegelser om en likevektsstilling. I en væske er volumet bestemt, men ikke formen. Enkeltmolekylene og ordnede grupper av molekyler og atomer er i uordnet bevegelse, men befinner seg i omtrent samme avstand fra hverandre som i et fast stoff. I en gass er både form og volum ubestemt. Det er en fullstendig uordnet bevegelse av stoffets molekyler eller atomer, og gassen fyller alltid det rom den har til rådighet. I plasma er også både form og volum ubestemt. Plasma består av enkeltatomer med eller uten elektrisk ladning og dessuten av frie elektroner som er revet vekk fra atomene. En vesentlig del av stoffet i universet er i plasmatilstand.

Ved at temperatur og trykk endres, kan de fleste stoffer overføres til de tre første aggregattilstandene. Fast stoff kan gå over til væske ved smelting, eller til damp ved sublimasjon; væske kan fordampe til damp eller fryse til fast stoff, og damp kan kondensere til væske eller fast stoff.

Vann (H2O) er et kjent stoff og et passende eksempel på de tre vanligste tilstandene et stoff kan opptre i. Under normale forhold på jorden vil vannet fryse til is når temperaturen når frysepunktet ved 0&deg;C. Det har da endret tilstand fra væske til fast form. Ved å heve temperaturen på vannet vil man gradvis øke fordampningen, slik at væsken går over til gass. Man kan se damp stige fra kokende vann idet gassen kondenseres tilbake til svevende væskedråper som knyttes til ørsmå partikler i luften.

De fire aggregattilstandene kan også beskrives nærmere i stoffenes forskjellige faser. Noen faste stoffer kan for eksempel opptre i krystaller slik som karbon. Ved høyt trykk i jordens mantel kan karbonet krystalliseres til diamanter, men ved lavere trykk kan det samme karbonet danne grafitt. Andre faste stoffer danner ikke krystaller og kalles amorfe.

Et eksempel på faser, eller tilstander, som flytende væske kan opptre i er superfluiditet. Det er observert hos helium i væskefasen som nås ved 4,2 Kelvin under normalt trykk. Superfluiditet vil si at væsken får så lav viskositet at den flyter tilsynelatende uten motstand.

Andre tilstander finnes og kalles: superfaste, degenererte, nøytronium, sterkt symmetrisk materie, svakt symmetrisk materie, kvark-gluon-plasma, fermionisk kondensat, Bose-Einstein-kondensat, sær materie og mye annet.

## Referanser




## Eksterne lenker
*
HMS «Sheffield» (D80)

**HMS «Sheffield» (D80)** var en britisk Type 42 jager som ble senket av det argentinske flyvåpenet under Falklandskrigen i 1982. HMS «Sheffield» var det første skipet i Type 42 klassen og ga dermed navnet til *Sheffield-klassen* av jagere. Hun ble kjølstrukket 15. januar 1970, sjøsatt 10. juni 1971 og gjort operativ 16. februar 1975.

HMS «Sheffield» var en del av stridsgruppen som ble sendt til Falklandsøyene for å ta tilbake øyene etter den argentinske invasjonen i 1982. Hun ble truffet av et Exocet-missil, avfyrt av et argentinsk Dassault Super Étendard fly 4. mai 1982. HMS «Sheffield» fikk et stort hull i siden og ble svært hardt skadet av brannen som fulgte. Av et mannskap på 287, ble 20 drept i angrepet. Skipet sank 10. mai 1982 under slep og er i dag betegnet som en krigsgrav.

## Eksterne lenker
* Aftenposten: Britisk minejager senket - HMS «Sheffield» senket på Falklandsøyene
HMS «Hermes» (R12)

**HMS «Hermes»** var et britisk hangarskip. Hun var flaggskip i den britiske flåtestyrken som deltok i Falklandskrigen mot Argentina i 1982. Solgt til India i 1986 og gjenbrukt som INS «Viraat» (R22).

HMS «Hermes» ble påbegynt som HMS «Elephant», men overtok navnet til søsterskipet som opprinnelig hadde navnet HMS «Hermes» etter at denne ble kansellert i oktober 1945. HMS «Hermes» ble kjøstrukket 21. juni 1944, men arbeidet stoppet opp etter slutten på den andre verdenskrig og hun ble ikke sjøsatt før 16. februar 1953. Etter sjøsettingen ble hun lagt i opplag frem til 1957, og først 18. november 1959 stod hun ferdig.

Forsinkelsene i byggetiden hadde den positive følgen at hun i løpet av prosessen også ble modernisert, og hun ble bygget ferdig med blant annet et moderne vinklet flydekk og moderne radarsystemer. Hun ble utstyrt med fly fra juli 1960, opprinnelig av typene De Havilland Sea Vixen, Supermarine Scimitar og Fairey Gannet. Scimitar-flyene ble senere erstattet av Blackburn Buccaneer. Flydekket var imidlertid litt for kort for å operere moderne fly med tilstrekkelig sikkerhet, noe som førte til at man tok henne ut av tjeneste 14. juli 1970 for å bygge henne om til helikopterhangarskip. Hun ble operativ igjen 18. august 1973 utstyrt med Westland Wessex og Westland Sea King helikoptre. På slutten av 70-tallet begynte man å evaluere bruk av Sea Harrier VTOL-fly ombord på HMS «Hermes» og i 1980 fikk hun en 12° rampe i baugen for å kunne operere Sea Harrier-fly effektivt.

HMS «Hermes» var flaggskipet i flåtestyrken Storbritannia sendte fra Portsmouth 5. april 1982 for å møte de argentinske styrkene. 1. mai angrep den britiske flåtestyrken flyplassen i Port Stanley, Sea Harrier-fly fra HMS «Hermes» og HMS «Invincible» ble brukt både til å bombe og som jagerfly under operasjonen. HMS «Hermes» ble også brukt av det britiske flyvåpenet for deres Harrier-fly.

I 1986 ble HMS «Hermes» solgt til India, og etter en omfattende modernisering ble hun operativ med den indiske marinen 20. mai 1987.

«Viraat» opererer Sea Harrier FRS. Mk 51 VTOL-fly og forskjellige typer helikoptre. Hun har også plass for 750 fullt utstyrte soldater og fire landingsfartøy.

## Kilder

* 

## Eksterne lenker
*
HMS «Invincible» (R05)

**HMS «Invincible»** er et britisk hangarskip, og var et av britenes sentrale skip i Falklandskrigen mot Argentina i 1982. Hun ble satt i reserve i 2005, og har ligget i opplag siden 3. august 2005, men var tilgjengelig for den britiske marinen inntil 2010.

## Beskrivelse

HMS «Invincible» var i utgangspunktet tenkt å brukes som et helikopterhangarskip med jakt på undervannsbåter som den primære rollen, men var også ment å kunne operere Sea Harrier VTOL-fly. For at Harrier-flyene skulle kunne ta av med større nyttelast bestemte man seg under byggingen å inkorporere en rampe med en vinkel på 7° ved enden av rullebanen. Under en ombygging i 1986 ble rampen gjort større og vinkelen økt til 12°.

For selvforsvar er HMS «Invincible» utstyrt med Sea Dart-missiler, og etter Falklandskrigen i 1982 ble hun utstyrt med Phalanx CIWS anti-missilsystem. Etter ombyggingen i 1986 fikk hun Goalkeeper CIWS anti-missilsystem.

## Operativ historie

HMS «Invincible» stod ferdig 11. juni 1980 og det første året av hennes karriere ble brukt på utprøvning av skipet og 29. oktober tok den første Sea Harrier av ved hjelp av rampen.

I 1981 tok hun del i flere NATO-øvelser, og man offentliggjorde at hun skulle selges til Australia for å erstatte HMAS «Melbourne». Men på grunn av Falklandskrigen ble salget aldri noe av.

Etter at Argentina invaderte Falklandsøyene 2. april 1982 seilte HMS «Invincible» 5. april for å møte de argentinske styrkene. Under Falklandskrigen fløy Sea King-helikoptrene hennes 3&nbsp;099 tokt og Sea Harrier-flyene 599 tokt. Sea Harrier-pilotene hennes gjorde krav på 7 nedskutte argentinske fly. Hun ble værende på post frem til 17. september da hun ble avløst av søsterskipet HMS «Illustrious».

HMS «Invincible» har også tatt del i operasjoner mot det tidligere Jugoslavia og i Persiabukten.

## Referanser

* 



## Eksterne lenker
*
Leopoldo Galtieri

**Leopoldo Fortunato Galtieri Castelli** (født 15. juli 1926, død 12. januar 2003) var leder for den tredje juntaen (1981&ndash;1982) under det siste militærdiktaturet i Argentina (1976&ndash;1983), og øverstkommanderende for de argentinske styrkene i Falklandskrigen mot Storbritannia i 1982. Han ble senere på 80-tallet stilt for krigsrett, dømt og fengslet for inkompetanse i krigen. Han døde i 2003.

## Oppvekst og militær karrière
Galtieri ble født i Buenos Aires. Foreldrene hans var fra arbeiderklassen, og de var etterkommere etter fattige italienske immigranter.
Som 17-åring gikk Galtieri på det argentinske militærakademiet og studerte til å bli sivilingeniør. Noen år senere ble han offiser for et kompani med militæringeniører.

I 1975, etter 25 år som offiser, ble han kommandant for ingeniørkorpset. I 1976 ble han generalmajor, og i 1978 fikk han kontroll over hele hæren.

## Tredje junta
I desember 1981 tok Galtieri over som leder for militærregimet etter Carlos Lacoste. Skiftet ble begrunnet med Lacostes angivelige helseproblemer, men i realiteten dreide det seg om et internt kupp innen regimet.

Galtieris soldater henrettet, torturerte og myrdet motstandere, og mange forsvant sporløst. Økonomien, som var i dårlig forfatning, utviklet seg en stund i positiv retning, men dette skulle vise seg å bli kortvarig.

## Falklandskrigen
Leopoldo Galtieri mente Argentina hadde rett til å styre over Falklandsøyene, Sør-Sandwichøyene og Sør-Georgia, og beordret annektering av Falklandsøyene, hva som førte til Falklandskrigen. 

Den ble utkjempet på Falklandsøyene, og i luftrommet over Sør-Georgia og Sør-Sandwichøyene. De argentinske styrkene viste seg å være underlegne overfor den britiske sjømakten. De mest kjente slagene var slaget ved Goose Green, Mount Harriet (natten til 12. juni), Two Sisters (samme natt), Mount Longdon (samme natt) og slaget ved Mount Tumbledown (natten til 14. juni). Argentinerne overga seg da de mistet Port Stanley, det administrative senteret på Falklandsøyene.

## Avsatt umiddelbart etter krigsnederlaget
Bare noen dager etter at britene hadde gjenvunnet kontrollen over Stanley, og krigens utfall dermed var gitt, ble Leopoldo Galtieri avsatt fra stillingen som de facto president i Argentina. Fram til demokratisk styre ble gjeninnført et drøyt år senere, lå makten hos den såkalte fjerde juntaen. Denne ble først ledet i bare to uker av Alfredo Saint Jean, og deretter av Reynaldo Bignone.

## Referanser
Kristoffer Zetterstrand

**Kristoffer Zetterstrand** (født 27. september 1973 i Stockholm) er en svensk billedkunstner.
Han er utdannet ved Kungliga Konsthögskolan, 1996-2001. Zetterstrand arbeider i en klassisk maleritradisjon, men hans verk kjennetegnes ofte av påvirkninger både fra kunsthistorien og moderne datagrafikk. Hans debututstilling i 2002 bygget på bilder fra videospillet *[[Counter-Strike]]*.

Han bor og arbeider i Stockholm, og har siden 2002 også vært lærer ved kunstskolen Gerlesborgsskolan i Stockholm.

Han ble tildelt Marianne & Sigvard Bernadottes Kunstpris for 2012.

Zetterstrand er representert ved Galleri Stene Projects i Stockholm.
Noen av hans kunstverk kan brukes som utsmykning i videospillet *[[Minecraft]]*.


Fil:The game, painting by Kristoffer Zetterstrand.jpg| *The game*, 2009
Fil:The stage is set. by Kristoffer Zetterstrand.jpg| *The stage is set*, 2006
Fil:Wanderer, painting by Kristoffer Zetterstrand.jpg| *Wanderer*, 2008
Fil:The master, painting by Kristoffer Zetterstrand.jpg| *The master*, 2008
Fil:Dante and the three beasts, painting by Kristoffer Zetterstrand.jpg| *Dante and the three beasts*, 2007
Fil:Thawing, diptych by Kristoffer Zetterstrand+.jpg| *Thawing*, 2008
Fil:Bonjour monsieur courbet by Kristoffer Zetterstrand.jpg| *Bonjour Monsieur Courbet*, 2008
Fil:Graham. Painting by Kristoffer Zetterstrand.jpg| *Graham*, 2003


## Eksterne lenker
* Kunstnerens hjemmeside
* Galleri Stene Projects 
* Kristoffer Zetterstrand og Minecraft
Humboldt

**Humboldt** refererer til:

*Wilhelm von Humboldt, lingvist og utdannelsesreformator
*Alexander von Humboldt, naturvitenskapsmann, bror av W. v. Humboldt
*Humboldt-Universität zu Berlin, oppkalt etter førstnevnte
*Det betegner dessuten den moderne vestlige universitetsmodellen, der undervisning kombineres med forskning, som ble introdusert ved Humboldt-universitetet
*Humboldt er navnet på et stort antall andre institusjoner, byer o.a. i en rekke land oppkalt etter Humboldt-brødrene
Øyvind Hansen (illustratør)

**Øyvind Kristian Hansen** (født 24. juni 1932, død 15. juni 2007) var en norsk illustratør. 

Øyvind Hansen leverte bidrag til en rekke bøker og blader, og også plateomslag, men ble særlig kjent for illustrasjonene til novellene i Aftenpostens *[[A-magasinet]]* gjennom flere år og til Lillebjørn Nilsens visebøker og *[[Lillebjørns gitarbok]]*. Illustrasjonene ble utført i en naturalistisk maleteknikk.

Øyvind Hansen ble født i Gvarv i Telemark og bodde på Tjøme i Vestfold.
## Referanser
Fylkesvei 410

**Fylkesvei 410** (**Fv410**) går mellom Rømyr i Tvedestrand og Harebakken i Arendal.

Før 1. januar 2010 var veien riksvei, etter at regionsreformen trådte i kraft har den status som fylkesvei.

## Kommuner og knutepunkter
###### 

## Bilder

Fil:Hesthaghuset.JPG|Et steinkast fra fylkesvei 410 på Langsæ gård ligger Kuben.
Fil:Blødekjærtunnellen inngang øst.jpg|Blødekjærtunnelen inngang øst 
Fil:FV410P Arendal stasjon.jpg|Øst for Blødekjærtunnelen krysses Arendalsbanen.
Fil:Arendal KuvigaRV410.jpg|Tunnelåpning i Kuviga, mot øst 
Fil:Skilt til Eydehavn.jpg|Skilt ved Neskilen, Eydehavn. 


## Eksterne lenker
* Vegvesenets vegkart 
*
Periferi

En **periferi** er den ytre kant eller del av et område. I overført betydning brukes *periferi* også om sosiologiske ytterkanter for eksempel innen politikk. Periferi kan vise til
*Omkrets, avgrensende linje innen geometri
*Det perifere nervesystemet, den delen av nervesystemet som ikke omfattes av *sentralnervesystemet*
Mary av Gueldres

**Mary av Gueldres** (født 1433, død 1463) var Jakob II av Skottlands dronning. Hun var eneste datter (og arving) av Arnold von Geldern, som var hertug av Gueldres i Burgund. Hun ble gift med Jakob III av Skottland (1430–1460) i Holyrood Abbey i Edinburgh (1449). Hun født ham åtte barn.

Hun fungerte som regent for sin sønn, Jacob III av Skottland, da hennes mann døde på grunn av et uhell i en alder av knappe 30 år. Jacob II inspiserte en kanon som eksploderte ved et uhell. Sønnen ble kronet i en alder av ni år ved Kelso Abbey den 10. august 1460.

Under hennes styre var Skottland uforstyrret av invasjon og herjinger fra England som var mer enn nok opptatt med rosekrigene, og Skottland ble derfor etterlatt i fred. Derfor hadde handelen og økonomien en viss framgang. Under rosekrigene støttet hun Huset Lancaster, da hun i 1460 gav Margaret av Anjou en hær. Til gjengjeld ble Berwick-upon-Tweed avstått til Skottland.

Mary var troende kristen og grunnla kirken Trinity College Church ved Royal Mile i Edinbourg ca. 1460 til minne om hennes avdøde mann, men det eneste som gjenstår nå er kirkens sanktuarium som fungerer som stedet hvor messingen blir pusset. Hun fikk også bygget King’s Pillar i St. Giles til minne om sin manns tragiske skjebne.

Mary døde ved Ravenscraig Castle i Fife, og ble gravlagt Trinity College Church, skjønt hennes kiste ble flyttet til Holyrood Abbey i 1848.

## Referanser


## Eksterne lenker
* Trinity Collegiate Church med bilder
Damsgård

**Damsgård** er et område i Laksevåg bydel i Bergen, preget av blandet boligbebyggelse og småindustri, med god utsikt over blant annet Puddefjorden, fjellsiden og deler av Bergen sentrum. Det er adskilt fra sentrum av Damsgårdssundet som starter syd for Kirkebukten, og som kan krysses via Puddefjordsbroen. Damsgård ligger på nordøstsiden av Damsgårdsfjellet, mellom Gyldenpris og Melkeplassen i sør og Kringsjå i nord. Grensen mellom Damsgård og Gyldenpris følger Münsterbekken ca. 200 meter nord for Puddefjordsbroen. 

## Historie
Strøket har navn etter Damsgård hovedgård, som i middelalderen var en storgård med navnet Håstein, som den gang også inkluderte Gyldenpris, Melkeplassen og Kringsjå. Laksevåg sentrum på Damsgård var kommunesenter for gamle Laksevåg kommune før innlemmelsen i Bergen i 1972. Her ligger Laksevåg kirke og skipsverftssanlegget BMV Laksevåg. 

## Bebyggelse og befolkning
I området over Kirkebukten ligger også herregården Damsgård hovedgård og Damsgård skole. I samme område finner man også Laksevåg Kulturhistoriske Forening sin samling av eldre bygninger fra hele Laksevåg. Det er flere objekter på Damsgård som har status som bevaringsverdige. Blant annet tørrdokken på Tørrisneset, og Fergehallen, som i dag huser Laksevåg Røde Kors. 

Hovedveiene er Damsgårdsveien, Karl Konows gate, Fyllingsveien og Kringsjåveien. 

Damsgård omfattes av grunnkretsene Øvre Damsgård, Frydenbø, Store Damsgård, Laksevåg sentrum og Lille Damsgård, med til sammen 4&nbsp;695 innbyggere per 31. desember 2020 og et samlet areal på 0,98 km².



Fil: Damsgårdslunden DSC 0077.jpg|Boliger i Damsgårdslunden
Fil: Damsgård DSC 0364.jpg|Kringsjåveien 
Fil:Damsgård skole DSC 0050.jpg|Damsgård skole
Fil: Damsgårdsveien DSC 0442.jpg|Industri i Damsgårdsveien
Fil: Laksevåg DSC 0387.jpg |Laksevåg sentrum. Det gamle kommunehuset til høyre



## Referanser
Foxterrier

**Foxterrier** er en fellesbetegnelse for to mellomstore britiske terriere med røtter fra 1500-tallet. Ruhåret og en korthåret foxterrier ble lenge regnet som varianter av samme hunderase, men de er nå separert som selvstendige raser.

* Fox terrier glatthåret (FCI #012) 
* Fox terrier ruhåret (FCI #169).

## Opprinnelse
Opprinnelsen til foxterrieren er både omdiskutert og uklar, men den nedstammer trolig fra små og mellomstore terriere og lignende hunder som eksisterte i hjemlandet på 1500-tallet og framover. Hvite terriere kjenner man først til fra et maleri utført av Sawrey Gilpin (1733–1807) i 1790. Motivet er hunden *Pitch*, som var eid av oberst Thomas Thornton. Utover på 1800-tallet ble typen avlet for sine hetsende jaktegenskaper på rødrev, villsvin og grevling. 

Glatthåret foxterrier deltok på Englands første hundeutstilling i 1859, men rasestandarden ble først publisert i 1876. Da ble også den første raseklubben etablert der. Ruhåret foxterrier dukket først opp i utstillingsringen omkring 20 år senere, men mange mener allikevel at den oppsto først (blant annet KC).

## Eksterne lenker
* 
* Norsk Terrier Klub
Elisabeth av Belgia

**Elisabeth av Belgia, hertuginne av Brabant** (Elisabeth Thérèse Marie Hélène; født 2001) er belgisk kronprinsesse og eldste datter av kong Philippe av Belgia og hans kone, dronning Mathilde. Hun er barnebarn av kong Albert II av Belgia.

Ettersom Belgia siden 1991 på samme måte som Norge har lik arverett til tronen for både kvinner og menn, er det prinsesse Elisabeth som vil etterfølge sin far på tronen, og ikke hennes yngre brødre, prins Gabriel og prins Emmanuel. Hun vil da bli Belgias første regjerende dronning.

Hun fikk navnet sitt etter dronning Elisabeth av Belgia. Hennes faddere er fetteren prins Amedeo av Belgia og tanten komtesse Hélène d'Udekem d'Acoz. Hun har fått oppkalt den antarktiske forskningsstasjonen *[[Princess Elisabeth (forskningsstasjon)|Princess Elisabeth Antarctica]]* etter seg. 

## Referanser
Jon Brænne

**Jon Brænne** (født 1945) er utdannet malerikonservator (1974) Han arbeider som professor II ved Göteborg Universitet, avd. för Kulturvård og som seniorforsker hos Norsk institutt for kulturminneforskning (NIKU). Hovedarbeidsområdet er farge- og bygningsarkeologiske undersøkelser av bygninger, eldre overflatebehandlinger og materialer, farge- og dekorhistorie, tapethistorikk og teknologi, tilstands- og skadevurderinger av bygninger og utarbeidelse av anbefalinger av tiltak.  Brænne arbeidet hos Riksantikvaren fra 1968 til 1994. I årene 1982 til 1993 som restaureringskonsulent og leder for konserveringsvirksomheten hos Riksantikvaren. Brænne har publisert mer enn 150 fagartikler, hefter og bøker i inn- og utland.

Han har vært prosjektleder for en rekke større undersøkelses- konserverings- og restaureringsarbeider i inn- og utland. Han har blant annet ledet arbeidet med restaureringen av Damsgård hovedgård og Baroniet i Rosendal.

Boka *Gamle trehus*, som han laget sammen med Hans Olaf Aanensen og Tore Drange, er etter hvert blitt en klassiker innen fagfeltet. Fra første utgave i 1980 og fram til 2011 var den kommet i ni opplag, revidert i to omganger.

## Bibliografi
* *Gamle trehus : Historikk, reparasjon, vedlikehold* (sammen med Hans Olaf Aanensen og Tore Drange), Universitetsforlaget 1980, 3. utgave Gyldendal 2011

## Referanser


## Eksterne lenker
* Presentasjon på Gyldendal Norsk Forlags nettsider 

* Norsk institutt for kulturminneforskning
Gabriel av Belgia

**Gabriel av Belgia** (født **Gabriel Baudouin Charles Marie/Gabriël Boudewijn Karel Maria**; født 20. august 2003 i Anderlecht, nær Brussel) er en belgisk prins. Han er sønn av  kong Philippe og hans kone, dronning Mathilde. Han er sønnesønn av kong Albert II.

Prins Gabriel er bror til prins Emmanuel og nummer to i arverekken etter søster prinsesse Elisabeth.

## Referanser
Philippe av Belgia

**Filip** (nederlandsk) eller **Philippe** (fransk) (nederlandsk: **Filip Leopold Louis Marie**, fransk: **Philippe Léopold Louis Marie**, født 1960) er konge av Belgia.

## Fra hertug av Brabant til belgiernes konge
Han er eldst av kong Albert II og dronning Paolas tre barn og var dermed tronfølger. 

Philippe  ble utdannet som kampflyver og fallskjermsjeger i de belgiske væpneder styrker. Sivilt studerte han statsvitenskap på Universitetet i Oxford (Trinity College) og Stanford University. Som tronfølger ble han tildelt tittelen *[[hertug av Brabant]]*, da faren etterfulgte sin eldre bror Baudouin I av Belgia på tronen i 1993.

Ved siden av de tre belgiske nasjonalspråk, fransk, flamsk (den belgiske variant av nederlandsk) og tysk, tilegnet Philippe seg god mestring også av engelsk.

Den 6. august 1993 utnevnte regjeringen Philippe til honorærformann for *Belgian Foreign Trade Board (BFTB)*. Han etterfulgte der sin far, som hadde innehatt honorærformannskapet siden 1962. Den 3. mai 2003 ble han honorærformann for BFTBs etterfølgerorgan, Foreign Trade Agency. I denne egenskap ledet Philippe mer enn 60 økonomiske seneferder.

## Ekteskap og barn
Den 4. desember 1999 giftet han seg med Mathilde d'Udekem d'Acoz, som kommer fra en belgisk adelsfamilie. De har fire barn:
* Kronprinsesse Elisabeth av Belgia, hertuginne av Brabant (født 25. oktober 2001)
* Prins Gabriel av Belgia (født 20. august 2003)
* Prins Emmanuel av Belgia (født 4. oktober 2005)
* Prinsesse Eléonore av Belgia (født 16. april 2008)

## Konge

Kong Albert II kunngjorde 3. juli 2013 at han ville abdisere til fordel for sin sønn. 

Tronskiftet ble lagt til 21. juli, Belgias nasjonaldag. Om lag en time etter at kong Albert II abdiserte, ble prins Philippe tatt i ed som belgiernes konge. Hans eldste barn, prinsesse Elisabeth, ble med dette den første i arvefølgen etter ham og forventes en dag å bli Belgias første regjerende dronning.

Han er kjent som kong Philippe (fransk) og kong Filip (nederlandsk) uten ordenstall.

## Utmerkelser
Blant kongens ordener er storkorset av St. Olavs Orden, som han ble tildelt i 2003.

## Referanser


## Eksterne lenker
* 
* «Portrait of Prince Phillipe», biografi fra Belgias kongehus
OpenVMS

**VAX/VMS** er et operativsystem for Digital Equipment Corporations VAX-serie med mikroprosessorer.

VAX-prosessorene var en videreutvikling av Digitals PDP-11-serie med mikroprosessorer, men de hadde en ordlengde på 32 bits (PDP-11 var på 16 bits), samt støtte for virtuell hukommelse. VMS (Virtual Memory System) var et nytt operativsystem, til dels inspirert av forløpere som RSX-11 og RT-11, men designet fra grunnen av for å utnytte de muligheter som VAX-prosessoren ga.